b'\n_START_ARTICLE_\nUr\xc5\xa1ka Babi\xc4\x8d\n_START_SECTION_\nBiografija\n_START_PARAGRAPH_\nUr\xc5\xa1ka Babi\xc4\x8d se je rodila leta 1987 v Kopru. Z igranjem klavirja je za\xc4\x8dela pri petih letih. Dve leti kasneje je postala u\xc4\x8denka priznanega ruskega profesorja Sijavu\xc5\xa1a Gad\xc5\xbeijeva, ki jo je nato pou\xc4\x8deval 11 let. Pri osmih letih (1995) se je udele\xc5\xbeila prvega tekmovanja in kot najmlaj\xc5\xa1a udele\xc5\xbeenka osvojila drugo nagrado na dr\xc5\xbeavnem tekmovanju (TEMSIG). Pri desetih letih je z Bachovim koncertom v f-molu debitirala kot solistka z orkestrom. V naslednjih letih je na dr\xc5\xbeavnih tekmovanjih prejela dve prvi (1998, 2001) in eno drugo nagrado (2004). Leta 1996 zmagala na mednarodnem tekmovanju \xe2\x80\x9cNikolaj Rubinstein\xe2\x80\x9d v Parizu, leta 2004 pa na tekmovanju \xe2\x80\x9cCitta\xe2\x80\x99 di Ravenna\xe2\x80\x9d v Italiji. Je dobitnica \xc5\xa0kerjan\xc4\x8deve nagrade._NEWLINE_Pri osemnajstih letih je opravila sprejemni preizkus na Univerzi za glasbo in upodabljajo\xc4\x8de umetnosti na Dunaju (Universit\xc3\xa4t f\xc3\xbcr Musik und darstellende Kunst Wien), kjer je sprva \xc5\xa1tudirala pri mednarodno priznanem pianistu Janu Jiracku, \xc5\xa1tudij pa je nadaljevala in 2013 tudi zaklju\xc4\x8dila pri pianistu in dirigentu Stephanu M\xc3\xb6llerju._NEWLINE_Kot solistka je nastopila s Simfoni\xc4\x8dnim orkestrom RTV Slovenije, Obalnim komornim orkestrom in Simfoni\xc4\x8dnim orkestrom Srednje glasbene in baletne \xc5\xa1ole Ljubljana. Ve\xc4\x8dkrat je bila vme\xc5\xa1\xc4\x8dena v program Glasbene mladine ljubljanske in nastopila v Vite\xc5\xa1ki dvorani ljubljanskih Kri\xc5\xbeank. V letu 2011 je izvedla \xc5\xa1tiri solisti\xc4\x8dne koncerte v okviru cikla Pianissimo (EPTA). Koncertna pot jo je zanesla v ve\xc4\x8d evropskih mest (Pariz, Praga, Budimpe\xc5\xa1ta, Dunaj, Trst, Zagreb, Reka, Rovigo...). Maja 2012 je kot gostja Golden Key Piano Festival-a nastopila v Carnegie Hall-u v New Yorku._NEWLINE_Babi\xc4\x8deva je aktivna tudi na podro\xc4\x8dju komorne glasbe; leta 2005 je s svojim tedanjim klavirskim kvartetom osvojila prvo nagrado na dr\xc5\xbeavem tekmovanju mladih slovenskih glasbenikov. Dvakrat se je udele\xc5\xbeila te\xc4\x8daja za komorno igro Glabeni julij na obali. V \xc4\x8dasu \xc5\xa1tudija je sodelovala v \xc5\xa1tevilnih komornih zasedbah. V letih 2011/2012 je sodelovala tudi s sopranistko Suzano Ograjen\xc5\xa1ek, s katero sta pripravili program, sestavljen iz samospevov in klavirskih del slovenskega skladatelja Rista Savina. _NEWLINE_Koncertno sezono 2013/14 je Ur\xc5\xa1ka namenila programu klasi\xc4\x8dnih klavirskih uspe\xc5\xa1nic , ki ga je uspe\xc5\xa1no predstavila na recitalih v \xc5\xbdalcu, na Polzeli in v Nazarjah._NEWLINE_Ur\xc5\xa1ka od septembra 2013 pou\xc4\x8duje klavir na Glasbeni \xc5\xa1oli Nazarje.\n_START_SECTION_\nZgo\xc5\xa1\xc4\x8denke\n_START_PARAGRAPH_\nLeta 2009 je pri Zalo\xc5\xbebi kaset in plo\xc5\xa1\xc4\x8d RTV Slovenija iz\xc5\xa1la njena prva zgo\xc5\xa1\xc4\x8denka (Mladi virtuozi 1), kjer se je predstavila s ciklom Pesmi brez besed skladatelja Felixa Mendelssohna.'